hotchpotch/miracl-hf-unified huggingface dataset:
Niinikoski
Niinikoski on Orimattilan kylä itäisessä Päijät-Hämeessä, Artjärven rajalla. Matkaa kylästä Orimattilan keskustaan on 10 km, Helsinkiin 106 km, Lahteen 31 km ja Kouvolaan 55 km. Niinikoskesta on käytetty myös nimeä Raikkola.
Kirjallisia viitteitä Niinikoskesta löytyy vuodesta 1538 lähtien. Kylän halki virtaava Haltiajoki jakoi kylän yläkylään ja alikylään. Pohjoiseen ylikylään ensimmäiset asukkaat tiettävästi muuttivat Hollolasta, ja he kutsuivat ylikylää nimellä Raikkola. Alikylän asukkaat taas olisivat olleet peräisin Asikkalasta ja käyttivät kylästä nimeä Niinikoski. Kylän nimenä on vaihdellut Niinikoski ja Raikkola.
Niinikoski on ollut aina yksi Orimattilan suurista kylistä. Toisin kuin naapurikylässä Heinämaalla, on Niinikoskelle ollut hyvät tieyhteydet. Tie Savonlinnasta Helsinkiin on ilmeisesti kulkenut 1600-luvulla Niinikosken kautta ja kylästä on ollut yhteydet naapurikyliin Villikkalaan ja Kuivannolle, Orimattilan keskustaan sekä Pakaan kautta Myrskylään.
Niinikosken kansakoulu perustettiin 1883. ja se lakkautettiin 2006.
Erilainen seura- ja yhdistystoiminta on ollut vilkasta kylällä. Urheiluseura Sopu perustettiin vuonna 1899. Kylässä oli pitäjän ensimmäinen kenttä, jolla on tiilimurskalla päällystetyt juoksuradat. Seuralla oli toimintaa pesäpallossa, hiihdossa, yleisurheilussa sekä 
voimistelussa.Nykyään Niinikosken kentällä voi pelata jalkapalloa,talvella jääkiekkoa ja luistella.
Maanviljelyksen ja käsityöammattien lisäksi on kylässä harjoitettu monenlaisia toimia. Kylässä on ollut sähkölaitos, puunaulatehdas, jauhomylly, kotitarve- ja höyrysaha, meijeritoimintaa ja luujauhotehdas. Kauppoja oli parhaimmillaan neljä, nykyään ei enää yhtään. Niinikosken eri alojen yrittäjien joukkoon mahtuu mm. useita kaivinkoneurakoitsijoita sekä leipomo-, maatilamatkailu- ja luomuviljely-yrittäjät sekä ompelijat.
Niinikosken ensimmäinen koulu valmistui vuonna 1884. Rakennus tunnetaan nimellä "Savikukko", sillä sen eristyksessä on käytty savea ja kanervaa. Savikukon viereen valmistui toinen koulurakennus vuonna 1903. Niinikosken koulu lakkautettiin vuonna 2006. Tämän jälkeen Niinikosken osakaskunta vuokrasi uutta koulurakennusta, kunnes se myytiin yksityiskäyttöön syksyllä 2011. "Savikukossa" pidetään kyläkahvilaa ja kylätoimistoa. Myös 
vanhan seurantalon Kerholan voi vuokrata. Vuonna 2002 Niinikoski sai Päijät-Hämeen vuoden kylä -kunniamaininnan.
Urho Kekkonen perusti vuonna 1970 Tasavallan Presidentin Arkistosäätiön. Urho Kekkosen arkisto sijoitettiin Niinikoskelle, entisille Seppälän Hovilan tilan maille. Arkistoon Kekkonen luovutti kirjallista aineistoa historian tutkimuksen edistämiseksi. Kekkosen vaikutuksesta kylään on sijoittunut myös museoviraston suuri varasto, jolle Kekkonen lahjoitti tontin.
Niinikoskella sijaitsee vuonna 1974 aloittanut Tapolan Kyläyhteisö, jonka toiminta perustuu Rudolf Steinerin antroposofisiin oppeihin. Yhteisö antaa kodin ja hoitoa kehitysvammaisille kodinomaisessa taloyhteisössä. Yhteisö hoitaa biodynaamista maatilaa ja sillä on lisäksi kutomo, juustola ja yrittipaja.
Parminder Nagra
Parminder Kaur Nagra (s. 5. lokakuuta 1975) on englantilainen näyttelijä.
Parminder syntyi Leicesterissä englantilais-intialaiseen perheeseen, joka oli muuttanut Intiasta Englantiin 1960-luvun lopulla.
Seitsemänvuotiaana Parminder loukkaantui pahoin, kun hänen housunsa syttyivät tuleen ruokaa valmistaessa. Tästä jäi hänen oikeaan reiteensä iso palovamma, jota näytettiin "Parempi kuin Beckham" -elokuvassa.
Nagra on naimisissa valokuvaaja James Stensonin kanssa. Heillä on vuonna 2009 syntynyt poika.
16-vuotiaana Parminder liittyi avustajaksi paikalliseen teatteriin. Valmistuttuaan lukiosta hän muutti Lontooseen kouluttautumaan näyttelijäksi ja etsimään työtä. Hän sai pieniä töitä teattereista, radiosta ja televisiosta. Hän vilahti muun muassa "Sairaalaelämää" ja "Krishna soikoon!" -sarjoissa. Hän alkoi tulla Britanniassa tunnetuiksi monista televisiorooleistaan, joissa hän esitti intialais- tai muslimityttöä, mutta ei kuitenkaan saanut vuosiin isoja rooleja. Lopulta Parminder kiinnitti ohjaaja Gurinder Chadhan huomion eräässä televisioroolissaan ja sai myöhemmin pääroolin Chadhan elokuvasta "Parempi kuin Beckham" (2002). Elokuvasta tuli hänen läpimurtonsa.
Parminder on esiintynyt tämän jälkeen myös useissa muissa tuotannoissa, kuten "Teho-osasto"-draamasarjassa nuorena kirurgina nimeltä Neela Rasgotra vuosina 2003–2009 ja rikossarjassa "Blacklist" Meera Malikin roolissa 2013–2014.
Turvapaikanhakija
Turvapaikanhakija on ulkomaalainen henkilö, joka hakee suojelua ja oleskeluoikeutta vieraasta valtiosta. Turvapaikanhakijat lähtevät kotimaastaan monista syistä, esimerkiksi pakoon sotaa, vainoa tai turvattomuutta. Henkilö voi hakea suojelua jättämällä turvapaikkahakemuksen. Viranomaiset tutkivat, onko henkilöllä oikeus turvapaikkaan.
Suomessa maahanmuuttovirasto määrittelee, onko turvapaikanhakija pakolainen, kun hänen hakemukseensa tehdään päätös. Pakolaisaseman saavat ne, joille annetaan turvapaikka tai jotka otetaan Suomeen pakolaiskiintiössä. Pakolaisaseman voi saada henkilö, jolla on perusteltua aihetta pelätä joutuvansa vainotuksi alkuperän, uskonnon, kansallisuuden, tiettyyn yhteiskunnalliseen ryhmään kuulumisen tai poliittisen mielipiteen vuoksi.
Turvapaikkaa ei anneta, jos henkilö on tehnyt tai voidaan perustellusti epäillä tehneen rikoksen rauhaa vastaan, sotarikoksen tai rikoksen ihmiskuntaa vastaan, törkeän muun kuin poliittisen rikoksen ennen saapumista Suomeen, tai YK:n tarkoitusperien ja periaatteiden vastaisen teon.
Turvapaikan saanut henkilö voi palata omaan maahansa, kun maan olosuhteet ovat tulleet taas turvallisiksi.
YK:n pakolaissopimus on Suomessa pakolaispolitiikan kulmakivi, jonka suojelukseen kuuluvat pakolaiset, turvapaikanhakijat sekä kiintiöpakolaiset. Kansainvälinen siirtolaisjärjestö ja YK:n Kansainvälinen yleissopimus siirtotyöläisten ja heidän perheenjäsentensä oikeuksista pyrkivät säätelemään ja tukemaan maahanmuuttoa hallitusten välisin sopimuksin maahanmuuton syistä riippumatta.
Lappila
Lappila on Kärkölän kylä, josta tuli vuonna 2001 viides Päijät-Hämeen vuoden kylä. Sen asukasluku on noin 600. Se on Kärkölän kylistä nuorin, asutettu vasta 1500- ja 1600-luvuilla ollen sitä ennen Vanajan metsästysmaata. Kylä sijaitsee Riihimäki–Lahti-rautatien varrella. VR:n taajamajunat pysähtyvät Lappilan seisakkeella. Lappilassa sijaitsee toiminnasta poistettu Pohjoismaiden suurin raakatiilitehdas, jonka maksimikapasiteetti on 30 miljoonaa tiiltä. Lappilassa sijainnut alakoulu lakkautettiin lukuvuoden 2011–2012 jälkeen.
Lappilan ohittaa pohjoispuolelta kantatie 54, jonka pohjoispuolella Lappilan kohdalla virtaa Teuronjoki. Vuoden 1855-1856 Kalmbergin kartastossa kylä mainitaan nimellä "Lappila by" ja siellä on kolme taloa
Kärkölän kirkonkylä
Kärkölän kirkonkylä on Kärkölän kunnan kirkonkylä ja taajama, josta tuli vuonna 1998 toinen Päijät-Hämeen vuoden kylä. Kirkonkylä ei enää ole Kärkölän kunnan keskuspaikka, vaan kuntakeskuksena toimii Järvelä. Kunnan keskuksen siirto johtui rautatien tulosta, Järvelä on siis asemakylä.
Palveluista kirkonkylässä on jäljellä ainoastaan lounasravintola Tähkä. Erilliseksi taajamaksikaan Kärkölän kirkonkylää ei enää luokitella, vaan se on kasvanut Järvelän kanssa yhteen.
Natriumfluoridi
Natriumfluoridi (kemiallinen kaava NaF) on normaaliolosuhteissa olomuodoltaan kiinteää ainetta, joka esiintyy tyypillisesti jauheena tai valkoisina kiteinä. Yhdiste liukenee suhteellisen vähän veteen ja muodostuva liuos on heikosti emäksinen.
Natriumfluoridia voidaan valmistaa neutraloimalla vetyfluoridia stoikiometrisellä määrällä natriumhydroksidia.
Natriumfluoridi vahvistaa hammaskiillettä ja se on Anatomis-terapeuttis-kemiallisessa lääkeluokituksessa ("ATC") luokiteltu hammasmätää ehkäisevien lääkeaineiden ("A01AA") ryhmässä koodille A01AA01 sekä ryhmässä muut kivennäisaineet ("A12C") koodille A12CD01.
Natriumfluoridia käytetään muun muassa hammastahnoissa ja rotanmyrkkynä, hyönteismyrkkynä ja antibioottina.
Leivinpaperi
Leivinpaperi on rasvatiivis, silikonoitu ja lämmönsietokykyinen paperi, jossa on tarttumaton pinta. Leivinpaperia käytetään etenkin leivonnassa suojaamaan peltiä tai vuokaa sekä helpottamaan leivonnaisten käsittelyä. Leivinpaperilla voidaan myös esimerkiksi vuorata vuoka uuniruokaa tehtäessä, kääriä keitettävä tai höyrystettävä ruoka, tai suojata leikkuulauta.
Leivinpaperi valmistetaan puhtaasta selluloosasta, ja se on molemmin puolin silikonoitua rasvatiivistä pergamiinia. Leivinpaperi kestää uunin kuumuuden noin 250 asteeseen asti.
Leivinpaperia myydään rullana tai pellin kokoisina arkkeina valkaistuina tai valkaisemattomina. Leivinpaperi on kompostoituvaa.
Pianosonaatti nro 12 (Beethoven)
Ludwig van Beethovenin pianosonaatti nro 12 As-duuri op. 26 on sävelletty vuosina 1800–1801. Teoksen kuuluisin osa on sen kolmannen osan surumarssi.
Beethovenin luonnoksista käy ilmi, että ensiosan muunnelmateema ja kolmas osa on suunniteltu jo varhain, kuten koko sonaatin rakennekin. Sonaatissa on merkittävää ainakin se, että Beethoven on halunnut keventää tunnelmaa vaihtelemalla tunnelmaa osien välillä: molli–duuri–molli–duuri. Beethoven on työstänyt sonaattia samaan aikaan kuin ensimmäistä sinfoniaansa. Sonaatti on omistettu ruhtinas Karl von Lichnowskylle.
Sonaatissa on neljä osaa:
Muunnelmasarjalla aloittaminen sonaattimuotoisen osan sijaan on hyvin epätavallista. Tämän sonaatin lisäksi ehkä tunnetuin sonaatti, jossa on tehty samoin, on Wolfgang Amadeus Mozartin sonaatti nro 11 A-duuri (KV 331), jonka finaali on kuuluisa "Turkkilainen marssi". Mozartin ja Beethovenin pyrkimykset eivät kuitenkaan vaikuttaneet samoilta, Beethoven sävelsi vielä perään kaksi sonaattia (Quasi una fantasia ja Kuutamosonaatti), joissa ei kummassakaan ollut sonaattimuotoista ensiosaa. Beethoven pyrki siis tietoisesti rikkomaan tätä käytäntöä, Mozart ei.
Teema on rauhallinen 6/8-tahtilajissa, variaatioita on viisi. Ensimmäinen muunnelma on arpeggion tapainen hitaista murtosoinnuista koostuva. Muuten idea on lähes identtinen. Toinen muunnelma koostuu vasemman käden oktaaveista (jotka kantavat melodiaa), ja oikean käden soinnuista. Tunnelmassa alkaa olla jo selviä muutoksia teemaan verrattuna. Kolmas muunnelma on mollimuunnelma. Vasen käsi soittaa soinnutusta oikean soittaessa lievästi dramaattista melodiaa. Neljäs muunnelma keventää raskasta tunnelmaa mollimuunnelman jälkeen. Kevyet, staccatonomaiset soinnut ja intervalleissa lainehtiva melodia on loistava yhdistelmä. Viides muunnelma on ensimmäisen osan finaali. Se koostuu kahdeksasosatrioleista, jotka sittemmin muuttuvat kuudestoistaosiksi.
Scherzo on nopean pisteliäs. Se tarjoaa mahdollisuuden irrottautua alun rauhallisesta tunnelmasta. Alkuteeman kertauksen jälkeen vuorossa on scherzon trio, joka on merkittävästi rauhallisempi. Lopussa alkuteema kertautuu vielä uudelleen.
"Marcia Funebre" on yksi historian syvällisimpiä surumarsseja. Osa on toiminut myös Frédéric Chopinin toisen pianosonaatin surumarssin esikuvana; yhtäläisyyksiä on vaikea olla löytämättä (myös viimeinen osa on samantyyppinen kuin Chopinin sonaatissa). Keskiosassa jännitystä luovat tremolot, jotka päättyvät voimakkaisiin sointuihin. Paluu alkuteemaan on synkkä, mutta osa päättyy lopulta As-duuriin eikä molliin.
Viimeinen osa Allegro alkaa ja loppuu vaivihkaa. Se palauttaa kuulijan maan pinnalle hautajaistunnelmien syövereistä. Osa on lyhyt, vaikka sisältääkin dramaattisen väliosan c-mollissa. Loppu on samantyypinen kuin alku, huomaamaton.
Jääkaira
Jääkaira on jään poraamiseen käytettävä työväline. Tavallisimmin niitä käytetään talvikalastuksessa, erityisesti pilkkimisessä. Jääkairat ovat joko käsin pyöritettäviä tai polttomoottorikäyttöisiä. Nykyisin myydään myös sovituskappaleita, joiden avulla kairaa voidaan pyörittää tavallisella akkuporakoneella. Jotkut käsikäyttöiset jääkairat voidaan joko purkaa osiin tai taittaa kuljettamisen helpottamiseksi, useimmiten vääntökammen ja varsinaisen kairaosan liitoksesta.
Kairoissa on tyypillisesti irtoterä, jonka voi irrottaa teroittamista tai vaihtamista varten. Myös muovinen teränsuojus on vaihto-osa. Kairan terä on kovametallia, varsi kevytmetallia tai alumiinia, kädensijat muovia. Kairan kierteet nostavat sohjon kairatun reiän reunalle. Joihinkin kairoihin saa myös jatkovarren erityisen paksua jäätä varten. Halkaisijaltaan 4–5-tuumainen terä riittää avannon tekemiseen ahventa kalastettaessa. Mateelle tai hauelle tarvitaan suurempi, 6–8-tuumainen kaira.
Dehydraatio
Dehydraatiolla tarkoitetaan yleisesti veden poistamista. Kemiassa dehydraatiolla tarkoitetaan eliminaatioreaktiota, johon liittyy vesimolekyylin (HO) lohkeaminen.
Lääketieteessä dehydraatiolla eli nestehukalla tai nestevajeella tarkoitetaan elimistön kuivumistilaa, joka syntyy elimistön liian vähäisen nestemäärän seurauksena. Jo muutaman prosentin vaje elimistön sisältämän veden määrässä voi aiheuttaa ongelmia. Nestehukan aiheuttamia oireita ei kuitenkaan aina osata yhdistää nestehukkaan.
Nestehukan ensioireita on usein päänsärky, verenkierto heikkenee (esim. vaaleat ikenet) ja tilan pahentuessa tulee väsymys. Lopulta pelkkä liikkuminen voi tuntua ylivoimaiselta. Nestehukassa voi ilmetä myös lihaskramppeja, sormien ja jalkojen turpoamista sekä pahimmillaan huimausta, pahoinvointia ja sekavuutta.
Lievissä tapauksissa hoitona toimii nesteen ja energian nauttiminen sekä lepääminen. Vakavissa elimistön kuivumistapauksissa on sairaalahoito välttämätöntä.
Nestehukan syynä voi olla esimerkiksi ripuli tai vatsatauti. Myös aldosteronin riittämätön eritys lisämunuaiskuorikerroksesta voi olla syynä kuivumiseen. Alkoholin poistuminen elimistöstä aiheuttaa usein vieroitusoireena elimistön dehydraatiota.
Dehydraatio on tavallisempaa lapsilla ja vanhuksilla. Dehydraatiotilan oireita ovat hemoglobiinin määrän ja punasolujen tilavuusosuuden suureneminen veressä, painon lasku, kudosten kimmoisuuden väheneminen, limakalvojen kuivuminen sekä elektrolyyttien pitoisuuksien muuttuminen elimistössä.
Ruth Johansson
Ruth Johansson (26. toukokuuta 1933 Lyypekki, Saksa - 10. heinäkuuta 1997 Huaröd, Ruotsi) oli Saksassa syntynyt suomalainen malli ja elokuvanäyttelijä. Hän toimi alkujaan mannekiininä, myöhemmin elokuvanäyttelijänä. Hän on esiintynyt muun muassa elokuvissa Seine Tochter ist der Peter (suomenkielinen nimi: "Hänen suomalainen morsiamensa") sekä "Pekka Puupää kesälaitumilla".
Johanssonin puoliso oli ruotsalainen kapellimestari ja säveltäjä Egon Kjerrman.
"Pekka Puupää kesälaitumilla" -elokuvassa Johanssonin vastanäyttelijänä oli iskelmälaulaja Olavi Virta. Tuolloin 20-vuotiaan Johanssonin ja 38-vuotiaan Virran tapaamisesta kehkeytyi seurustelusuhde, joka kesti tiettävästi ainakin kaksi vuotta. Suhde oli laajalti tiedossa, vaikka Virta oli koko ajan naimisissa ja asui perheensä luona.
Tutkimus inhimillisestä ymmärryksestä
Tutkimus inhimillisestä ymmärryksestä () on skotlantilaisen empiristifilosofin David Humen kirjoittama vuonna 1748 julkaistu filosofinen tutkielma.
Teos oli yksinkertaistus Humen aiemmasta teoksesta "A Treatise of Human Nature", joka julkaistiin anonyymisti Lontoossa vuosina 1739–1740. Hume oli pettynyt sen saamaan vastaanottoon ja yritti saattaa ajatuksensa uudelleen yleisön eteen uudella teoksella. Yksi muutoksista, jotka Hume teki näiden teosten välillä oli Humen esittämän henkilökohtaisen (persoonallisen) identiteetin teorian poistaminen.
Immanuel Kantin mukaan tämä Humen kirja oli se teos, joka herätti hänet ”dogmaattisesta unesta”.
"Tutkimuksen" esittämä argumentti etenee seuraavin askelin:
Epona
Epona oli kelttiläisessä ja roomalaisessa mytologiassa hevosten, aasien ja muulien jumalatar. Epona oli erityisesti hedelmällisyyden jumalatar, mitä edustivat hänen hahmonsa ominaisuudet juomamalja, runsaudensarvi sekä eräissä veistoksissa esiintyneet varsat (Reinach, 1895). Paikallisista kelttiläisistä jumaluuksista poiketen Eponaa palvottiin laajalla alueella ensimmäisestä aina kolmannelle vuosisadalle. Liikkuessaan maan päällä Eponan on kerrottu ottavan valkoisen tamman hahmon.
"Epona" tarkoittaa jumalaista hevosta. Jumalatarta palvoi koko kelttiläinen maailma nykyisestä Isosta-Britanniasta pohjoisessa aina Tonava-joelle etelässä. Myös roomalaiset palvoivat häntä, ja Epona on kelttiläisistä jumalista ainut, jolle pystytettiin temppeli Roomaan. Roomalaiset järjestivät juhlia Eponan kunniaksi ja etenkin gallialainen ratsuväki piti häntä suuressa arvossa.
Kwethluk
Kwethluk on kaupunki Alaskassa. Se sijaitsee noin 19 kilometriä itään Bethelistä Kwethluk- ja Kuskokwimjoen risteyksessä. Kwetluk on jupikkiyhteisö: sen asukkaista on vuoden väestönlaskennan mukaan 92,85 % Amerikan alkuperäisasukkaisiin kuuluvia. Kaupungin nimi on väännös sanasta "kwikli", joki.
Arkeologiset löydöt ovat osoittaneet, että alueella on ollut asutusta jo esihistoriallisella ajalla. 1800-luvun lopulla neljän Kwethlukjoen varrella olleen kylän perheet muuttivat Kwethlukiin. Tuhkarokkoepidemia iski kylään 1890-luvun lopussa.
Herrnhutilaiset rakensivat kylään kappelin vuonna 1896, venäläinen ortodoksikirkko avattiin vuonna 1912. Kultalöydökset läheisistä puroista vuonna 1909 houkuttelivat alueelle kullankaivajia, mutta löydökset eivät osoittautuneet merkittäviksi ja useimmat lähtivät pois vuoteen 1911 mennessä. Kwethlukjoen yläjuoksulta löydettiin yksi parempi esiintymä, jolla kaivettiin aina toiseen maailmansotaan asti. Herrnhutilainen orpokoti avattiin viisi kilometriä yläjuoksuun kylästä. Samaten koulu avattiin vuonna 1924. Postitoimisto aloitti vuonna 1947 ja lentokoneille raivattiin laskeutumisalue vuonna 1956. Kwethluk sai kaupunkioikeudet vuonna 1975.
The Moody Blues
The Moody Blues on Birminghamissa, Englannissa vuonna 1964 perustettu yhtye, jonka tyylilaji vaihtui ensialbumin rhythm and blues -pohjaisesta musiikista psykedeeliseen ja sittemmin progressiiviseen rockiin ja taiderockiin. Vuoden 1965 läpimurtohitti ”Go Now” sekä ”Nights in White Satin” ja ”Tuesday Afternoon” kuuluvat yhtyeen kappaleista tunnetuimpiin.
Suomeksi The Moody Bluesin kappaleita on tulkinnut muun muassa Pertti Neumann kappaleella "Naiselleni" vuonna 1986, joka on suomennos vuonna 1972 levytetystä kappaleesta "For My Lady".
Yhtye on esiintynyt Suomessa vuosina 1967, 2006 ja 2008.
Aikajana
Vanha valtakunta
Vanha valtakunta on muinaisen Egyptin historiallinen kausi, joka kesti yli viisisataa vuotta, 2686–2160 eaa. tai 2655−2155 eaa. Vanha valtakunta käsitti dynastiat 3−6.
Vanha valtakunta oli egyptiläisen kulttuurin ensimmäinen suuri kukoistuskausi. Sen aikana faaraon mahti oli suurimmillaan, ja auringonjumala Ran pojaksi kutsutut faaraot rakennuttivat itselleen kivestä tehtyjä valtavia monumentteja, temppeleitä ja pyramideja. Kolmannen dynastian faarao Djoserin rakennuttama Sakkaran porraspyramidi oli ensimmäinen monumentaalinen kivirakennus. Suurimpien pyramidien rakentajia olivat neljännen dynastian Khufu (kreikaksi Kheops), Khafre ja Menkaure. Heidän rakennuttamiensa Gizan pyramidien juurelle louhittiin myös kalliosta ihmispäistä leijonaa esittävä sfinksi.
Vanhan valtakunnan aikana Egyptin reliefitaide ja kirjoitus eivät vielä olleet yhtä hienostuneita kuin myöhempinä kausina. Ensimmäiset todisteet Egyptin ulkomaankaupasta ovat peräisin viidenneltä dynastialta.
Faaraon mahti heikkeni kauden loppupuolella, kun läänien eli nomosten johtajat kahmivat itselleen lisää valtaa. Pitkäaikaisin hallitsija oli faarao Pepi II, mutta pian hänen kuolemansa jälkeen alkoivat vallanperimysriidat. Vanha valtakunta päättyi sekasortoiseen välikauteen, kun syntyi epätietoisuutta faaraon seuraajasta ja paikallinen ylimystö alkoi tavoitella valtaa.
Pekka Töpöhäntä (elokuva)
Pekka Töpöhäntä ("Pelle Svanslös") on vuonna 1981 ensi-iltansa saanut ruotsalainen piirroselokuva. Elokuvalle tehtiin jatko-osa "Pekka Töpöhäntä Amerikassa" vuonna 1985. Elokuvat pohjautuvat Gösta Knutssonin "Pekka Töpöhäntä" -kirjoihin.
Elokuva on dubattu suomeksi, ja se julkaistiin DVD:llä vuonna 2001.
"Video-oppaassa" vuodelta 1994 Asko Alanen kiittää elokuvan omaperäistä piirrostyyliä ja antaa sille kolme tähteä viidestä, mikä vastaa sanallista arviota ”hyvä”.
Kjell Magne Bondevik
Kjell Magne Bondevik (s. 3. syyskuuta 1947) on norjalainen poliitikko. Hän toimi Norjan pääministerinä vuodet 1997–2000 sekä vuodet 2001–2005. Bondevik on Kristillisen kansanpuolueen ("Kristelig Folkeparti") jäsen. Varsinaiselta ammatiltaan hän on luterilainen pappi. 
Piispa Odd Bondevik on hänen serkkunsa.
Kantele (Pukkila)
Kantele on Pukkilan kylä, joka sijaitsee Myrskylän Kylmäsuon ja Orimattilan Terriniemen länsipuolella kuntien rajoilla. Kylän eteläpuolelta kulkee seututie 162. Kantele, aikaisemmin Kanteleenkylä, on maarekisterikylä, jonka numero on 403.
Kylämaisemalle leimaa-antavaa ovat peltoaukeat ja kuuluisana Natura-lintujärvenä tunnettu Kanteleenjärvi, jonka ympärille kylä on levittäytynyt.
Kylässä asuu n. 250 asukasta, joista puolet on 25-64-vuotiaita. Kylä on saanut viime vuosina uusia asukkaita. Kanteleen Nuutit ry järjestää tapahtumia kesäisin. Yksi tapahtumista on juhannuskokko.
Kantele on vahvaa maatalousaluetta ja yhä edelleen maatalous on kylällä merkittävässä asemassa. Viime aikoina kuitenkin yrittäminen ja ennen kaikkea palkkatyö kylän ulkopuolella on huomattavasti lisääntynyt. Jos ennen molemmat puolisot työskentelivät tilalla niin nyt vähintään toinen käy tilan ulkopuolella muissa töissä.
Siellä on karjataloutta sekä Natura 2000 -luonnonsuojelualueisiin kuuluva Kanteleenjärven lintuvesi. Varsinainen Kanteleen kylä on Kanteleenjärven lounaispuolella. Järveä kiertää Kanteleentie osoitenumeroinniltaan myötäpäivään. Järven pohjoispuolella oleva kulmakunta on nimeltään Hannulankulma. Vajaan kolmen kilometrin matkan päässä Kanteleenjärven itäpuolelta Pukkilan-Myrskylän tieltä Lahden-Koskenkylän tielle kulkevaa Pakaantietä pitkin ja siltä itää päin Letkunkulmalla on Pukkilan villisikatarha, jota esitellään tilauksesta.
Kanteleella toimivat Pukkilan Sotaveteraanit ry, Kanteleen maatalousnaiset, Kanteleen Keskustanaiset ry, Pukkilan Maataloustuottajat ry, nuorisoseura Kanteleen Nuutit ry, Kanteleen Metsästysyhdistys sekä Kanteleen kalastuskunta. Nuorisoseura Kanteleen Nuutit ry on järjestämässä kerran neljässä vuodessa Kanteleella maatalousnäyttelyt. Edellisellä kerralla ne järjestettiin 4.–5. heinäkuuta 2017.
Kanteleen kylällä on ollut oma koulu. Kanteleen ylempi tyttö- ja poikakansakoulu avattiin syyslukaudeksi 1876. 1906 valmistui uusi koulurakennus toiselle paikalle, Holmanmäelle. Rakennus oli käytössä 1960-luvun alkuun saakka. Holmanmäelle myös Pukkilan kunta oli rakennuttanut koulurakennukset 1924, mutta se paloi keväällä 1943. Kanteleen kansakoululla aloitti koulukeittola Pukkilan ensimmäisenä 1910, jolle valmistui rakennus 1914. Kanteleen peruskoulu lakkautettiin 2009.
Nykyään Pukkilan kunnalla on koulut enää vain kahdessa paikassa.
Pekka Töpöhäntä Amerikassa
Pekka Töpöhäntä Amerikassa ("Pelle Svanslös i Amerikatt") on vuonna 1985 ensi-iltansa saanut ruotsalainen piirroselokuva ja vuonna 1981 valmistuneen "Pekka Töpöhäntä" -elokuvan jatko-osa. Se perustuu Gösta Knutssonin "Pekka Töpöhäntä" -kirjoihin. Elokuva julkaistiin DVD:llä vuonna 2001. Elokuvassa Pekka Töpöhäntä seikkailee Amerikassa. Siellä hänen suuri haaveensakin toteutuu: hänelle kasvaa pitkä, kullankeltainen häntä."Video-oppaassa" vuodelta 1994 Asko Alanen sanoo ”lustikkaiden kissahahmojen” ilakoivan nyt edellistä "Pekka Töpöhäntä" -elokuvaa vapaamielisemmin ja antaa elokuvalle kolme tähteä viidestä, mikä vastaa sanallista arviota ”hyvä”.
Johnathan Wendel
Johnathan ”Fatal1ty” Wendel (s. 26. helmikuuta 1981 Independence, Missouri, Yhdysvallat) on yhdysvaltalainen eSport-ammattilainen. Fatal1tystä kehittyi myös brändi, joka on ollut esimerkiksi vuonna 2006 esillä E3-messuilla.
Psii
Psii (isona kirjaimena Ψ, pienenä ψ, ) on kreikkalaisen kirjaimiston 23. kirjain. Sen äännearvo on sekä muinaiskreikassa että nykykreikassa . Kreikkalaisissa numeroissa psiin lukuarvo on 700.
Psiillä ei ole suoraa vastinetta latinalaisessa kirjaimistossa. Kyrillisessä kirjaimistossa sitä vastasi aiemmin kirjain Ѱ/ѱ. Suomen kieleen psii translitteroidaan sekä muinaiskreikasta että nykykreikasta "ps".
Psii ei ilmeisesti perustu foinikialaisen kirjaimiston esikuvaan, kuten useimmat muut kreikkalaiset kirjaimet, vaan se on kreikkalaisten omaa keksintöä. Samasta syystä se on sijoitettu kreikkalaisen aakkoston loppupuolelle foinikialaisperäisten kirjainten jälkeen.
Psii oli alun perin käytössä omana merkkinään muun muassa Lokriin, Megaran, Akhaian sekä monien Suur-Kreikan ja Vähän-Aasian siirtokuntien paikallisissa kirjaimistoissa. Kirjaimen muodossa oli jonkin verran vaihtelua. Muissa kirjaimistoissa psiin äänne esitettiin erilaisilla kirjainyhdistelmillä, kuten (fii ja sigma) tai (pii ja sigma). Myöhemmin psii vakiintui osaksi joonialaista kirjaimistoa, josta tuli kreikkalaisen kirjaimiston standardi.
Epigrafisissa lähteissä psiistä esiintyy muun muassa seuraavanlaisia variantteja:
Matematiikassa ja fysiikassaMuita merkityksiä
Sander Kaasjager
Sander ”Vo0” Kaasjager on alankomaalainen maailmanlaajuisesti tunnettu verkkopelaaja, joka on tehnyt itsestään tunnetun esimerkiksi "Quake 3:a", "Painkilleriä" ja "Quake 4:ää" pelaamalla. Kaasjager tunnetaan maailman parhaaksi väitetyn verkkopelaajan, Johnathan ”Fatal1ty” Wendelin, perivihollisena.
Kalevi Huuskonen
Kauko Kalevi Huuskonen (21. huhtikuuta 1932 Vesanto – 7. tammikuuta 1999) oli suomalainen ampumahiihdon maailmanmestari.
Huuskonen pääsi vuoden 1961 MM-kisojen Suomen joukkueen varamieheksi. Viimeistelyleirillä hän oli niin kovassa kunnossa, että hänen annettiin osallistua 20 kilometrin henkilökohtaiseen kilpailuun. Huuskonen voitti kaikkien yllätykseksi huonossa säässä hiihdetyn kilpailun ampumalla vain yhden ohilaukauksen. Voitto oli ensimmäinen suomalaisen voittama MM-kulta ampumahiihdossa. Samoissa kisoissa Suomi voitti myös joukkuekilpailun. Seuraavana vuonna Hämeenlinnan MM-kisoissa Huuskonen saavutti MM-hopeaa joukkuekilpailussa ja sijoittui henkilökohtaisessa kilpailussa kahdeksanneksi.
Huuskosen muita saavutuksia olivat PM-pronssi vuodelta 1960 ja SM-kilpailujen neljäs sija 1962. Vuonna 1961 hänet valittiin vuoden urheilijaksi. Huuskonen lopetti kilpauransa vuonna 1962, mutta kilpaili vielä senkin jälkeen sotilaiden kilpailuissa.
HK Zorki Krasnogorsk
Zorki () on jääpalloseura Krasnogorskista, Venäjältä. Seuran miesten edustusjoukkue pelaa Venäjän jääpallon superliigassa.
Zorkij on ollut yksi viime kausien hallitsevia seuroja Venäjän sarjassa. Vuonna 1961 perustettu seura voitti Neuvostoliiton mestaruuden vuonna 1979 ja Itsenäisten Valtioiden Yhteisön mestaruuden vuonna 1992. Zorki oli kaudella 1992-93 aloitetun Venäjän liigan ensimmäinen mestari. Maailmancupin seura on voittanut yhden kerran, vuonna 1990.
Suomalaisista Venäjän Superliigassa pelaavaa seuraa ovat edustaneet Sami Laakkonen neljän kauden ajan kausina 2005-2009, Ville Aaltonen kauden 2007-2008, Petteri Lampinen kauden 2008-2009 ja Pekka Hiltunen kauden 2011-2012.
Saavutuksia Neuvostoliiton ja IVY:n mestaruussarjassa:
Saavutuksia Venäjän mestaruussarjassa:
Kansainvälisiä saavutuksia:
Purkki (leikki)
Pallopurkki, purkkis, purkki tai purkka on lasten pihaleikki. Muita nimiä ovat pallokuoppa, kurppa (Viitasaari), rönttönen (Jyväskylän MLK), pöttis (Alavus), posautus pallo (Virrat), törppö (Kemijärvi), pöntterö (Pohjois-Karjala), brönttö (Siuro), lekkeri (Pohjois-Pirkanmaa),vanhantalon pässiäinen (Kurjenkylä), rönttö (Tampere), tönttörönttö (Järviseutu), karhukobla (Kotala), tönttönen (Kainuu), pallokuoppanen (suomenkielinen Pohjanmaa) ja pallo paikalla (Oulun seudulla ainakin).
Kymmenen tikkua laudalla ja Kirkonrotta ovat samantapaisia pelejä.
Valitaan etsijä. Kun etsijä on valittu joku potkaisee pallon joka on laitettu "purkkiin" (purkki tai maahan piirretty ympyrä, jota sanotaan purkiksi). Etsijä lähtee pallon perään ja muut juoksevat piiloihin. Kun etsijä on hakenut pallon ja huutanut "Pallo on purkissa", "Pallo paikalla" (tai muuta vastaavaa) hän alkaa etsiä muita.
Jos hän näkee jonkun, hän juoksee pallolle ja siihen koskettaen huutaa nähdyn nimen, vaikkapa "Esa nähty" tai "Esan purkki". Kun etsijä on nähnyt ja huutanut nähdyn nimen, nähty ei saa enää mennä takaisin piiloon vaan pysyy purkin läheisyydessä. Jos joku ehtiikin juosta pallolle ensin, hän voi potkaista sen. Tällöin muut jo nähdyt pelastuvat ja voivat piiloutua taas.
Jos pääsee pallolle ennen etsijää voi myös huutaa itselleen "suojan" ("Oma purkki!", "Suoja!", "Omat nimet!"), jolloin hän on etsijältä suojassa kunnes muut leikkijät löydetään tai se/ne pelaajat joilla on suojat voivat mennä kierroksen jälkeen piilon "pelastuskierrokselle" ja voivat yrittää pelastaa muut vangit. Kun etsijä on nähnyt kaikki piilossa olevat, leikki alkaa alusta ja etsijänä on ensimmäisenä löydetty.
Jos joku on käyttänyt suojan toinen ei saa käyttää perään.
Leikkiin voidaan myös sopia kierroksia, jolloin etsijä on sama vaikkapa kolmen kierroksen ajan. Kierros vaihtuu aina kun palloa potkaistaan. Kolmannella kierroksella eli "kuolemankieroksella" se pelaaja joka nähdään ensimmäisenä joutuu seuraaviksi kolmeksi kierrokseksi etsijäksi. Silloin kun kolmannella kierroksella ensimmäinen on nähty ja hänen purkkinsa huudettu, huudetaan pallolla "kaikki pois piiloista" (tai jotain vastaavaa) ja aloitetaan leikki alusta.
Purkki tunnetaan eri puolilla Suomea eri nimillä, vaikka säännöt ovat samat tai niissä on vain pieniä eroja.
Purkki tai "pallokuoppa" tunnetaan esimerkiksi suomenkielisellä Pohjanmaalla "pallokuoppasen" nimellä, Järviseudulla taasen pelataan "tönttörönttöä" ja Jämsän seudulla peli tunnetaan nimellä "rönttö". Siurossa peli tunnetaan nimellä "brönttö". Pohjois-Pirkanmaalla peli tunnetaan nimellä lekkeri.
Järviseudun ja eteläisen Keski-Suomen nimivariaatioissa on havaittavissa jonkinlainen yhteys. Erään tietolähteen mukaan nimi "tönttörönttö" tulee ruotsin kielestä, mutta tarkempaa tietoa siitä mistä sanasta tai sanoista se on muokkautunut, ei ole.
Luettelo Etiopian keisareista
Tämä on luettelo Etiopian keisareista. Etiopia on ollut todistetusti keisarikunta 1200-luvulta vuoteen 1974, jolloin viimeinen keisari Haile Selassie syöstiin vallasta.
Päivi
Päivi on suomalainen naisen etunimi, jonka nimipäivä on 16. kesäkuuta. Päivi-nimen esimuoto on suomen kielen "päivä"-sana. Nimi hyväksyttiin etunimenä almanakkaan vuonna 1950 Salama-nimen tilalle (Päivikki oli päässyt nimipäiväluetteloon jo vuonna 1929; sillä oli nimipäivä 30. kesäkuuta).
Väestörekisterikeskuksen mukaan Päivi-nimen saaneita on Suomessa vuoden 2009 loppuun mennessä mennessä kaikkiaan 36 091.
Ensimmäinen Päivi sai nimensä vuonna 1901. Suosituimmillaan nimi oli vuonna 1958, jolloin Päivejä syntyi 2 130 – miltei kuusi päivässä ympäri vuoden. Vuonna 1969 Päivi oli suosituin nimi alle 10-vuotiaiden tyttöjen keskuudessa ja aivan kärkijoukossa vielä seuraavallakin vuosikymmenellä. Vuonna 1983 Päivejä syntyi enää vain runsas yksi päivää kohden.
Harvinaisena etunimenä on Päivin ohella käytössä myös "Päivä", joka on almanakassa samalla päivällä, 16. kesäkuuta, mutta nimi on annettu alle 70 henkilölle, joista muutamat ovat miehiä.
Larsen Bay
Larsen Bay on kaupunki Alaskassa Kodiakinsaaren luoteisrannalla Larseninlahden rannalla. Se sijaitsee vajaa 100 kilometriä lounaaseen Kodiakista ja 455 kilometriä lounaaseen Anchoragesta.
Vuoden väestönlaskennassa kaupungin asukasluku oli 115. Näistä 78,3% edusti etnisesti valkoihoisia.
Alueen oletetaan olleen asuttuna ainakin 2 000 vuotta. Venäläiset turkiskauppiaat alkoivat vierailla saarella 1700-luvun puolivälissä. Larseninlahti on saanut nimensä Peter Larsenin mukaan. Larsen oli turkismetsästäjä ja opas Ungasaarelta. Tämän päivän asukkaat ovat pääosin alutiiqeja.
Alaska Packers Association rakensi kylään kalanpakkauslaitoksen vuonna 1911. Larsen Bay sai kaupunkioikeudet 1974.
Teodoros II
Teodoros II (1818 – 13. huhtikuuta 1868) oli Etiopian keisari vuosina 1855–1868.
Teodoros sai syntyessään nimen Kassa Haile Giorgis, mutta yleensä käytettiin muotoa Kassa Hailu. Hänen isänsä oli Qwaran maakunnan kuvernööri. Isän kuoltua sukulaiset riistivät Kassalta hänen perintönsä. Kassa lähti tällöin luostarikouluun, mutta galla-joukkojen tuhottua luostarin Kassa liittyi ensimmäiseen vastaantulevaan rosvojoukkoon. Nopeasti hän kohosi joukon johtajaksi. Kerättyään vielä lisää joukkoja hän valloitti kotimaakuntansa. Hän ei kuitenkaan tyytynyt siihen, ja hänen valloituksensa huipentuivat, kun Etiopian kirkon päämies, abuna Salama III kruunasi hänet Etiopian keisariksi nimellä Teodoros II.
Teodoros joutui erilaisten väärinkäsitysten vuoksi riitoihin Britannian kanssa, mistä syystä britit hyökkäsivät Etiopiaan. Piiritettynä Magdalan vuorilinnaan Teodoros II surmasi itsensä ampumalla pistoolinluodin suuhunsa 13. huhtikuuta 1868. Tämän jälkeen britit poistuivat maasta, sillä he eivät pyrkineet aluelaajennuksiin.
E. J. Nyström
Evert Johannes Nyström (25. syyskuuta 1895 Värtsilä – 13. helmikuuta 1960 Helsinki) oli suomalainen matemaatikko, Teknillisen korkeakoulun professori.
Evert Johannes Nyström tuli ylioppilaaksi Jyväskylän lyseosta 1916 ja opiskeli Helsingin yliopistossa, josta hän valmistui maisteriksi 1921 ja väitteli tohtoriksi 1926 Ernst Lindelöfin oppilaana. Nyströmin väitöskirja oli "Über die numerische Integration von Differentialgleichungen". Nyström toimi Teknillisessä korkekoulussa matematiikan lehtorina (1929–1937), deskriptiivisen ja projektiivisen geometrian professorina (1937–1944) ja sovelletun matematiikan professorina (1944–1960).
Nyströmin tutkimustyö suuntautui lähinnä numeeriseen analyysiin. Hän julkaisi noin 65 tieteellistä artikkelia. Nyström muun muassa kehitti kansainvälistä tunnustusta saaneen algoritmin differentiaaliyhtälön numeeriseksi ratkaisuksi. Hän julkaisi myös useita korkeakoulutasoisia geometrian oppikirjoja.
Nyströmillä oli perintönä saatu huomattavan suuri maaomaisuus Helsingin Oulunkylässä, jonka hän suurelta osin (noin 100 miljoonaa markkaa) testamenttasi Suomen Tiedeseuralle, jonka jäsen hän oli.
Nyströmin vanhemmat olivat metsänhoitaja Wilhelm Nyström ja Alfhild Charlotta Blomqvist.
Savonia
Savonia voi tarkoittaa:
Keskusteluja luonnollisesta uskonnosta
Keskusteluja luonnollisesta uskonnosta () on skotlantilaisen empiristifilosofin David Humen kirjoittama filosofinen teos. Teoksessa kolme kuvitteellista hahmoa, Demea, Philo ja Cleanthes, käyvät dialogia Jumalan olemassaolosta. Kaikki ovat yhtä mieltä siitä, että Jumala on olemassa, mutta he ovat hyvin eri mieltä Jumalan luonteesta ja ominaisuuksista sekä siitä, voiko ihmiskunta tietää jumaluudesta ja jos voi niin millä tavalla.
Hume aloitti dialogien kirjoittamisen vuonna 1750, mutta sai sen päätökseen vasta vuonna 1776 vain hieman ennen kuolemaansa. Ne julkaistiin postuumisti vuonna 1779. Dialogit perustuvat osittain Ciceron teokseen "Jumalten luonteesta" ("De natura deorum").
Maltaasi
Maltaasi (EC 3.2.1.20) on entsyymi, joka kuuluu elimistön disakkaridaaseihin yhdessä muun muassa laktaasin ja sakkaraasin kanssa. Maltaasi erittyy suolinesteeseen suoliston seinämän mikrovilluksista ja se pilkkoo maltoosia kahdeksi glukoosimolekyyliksi. Nämä monosakkaridit voivat siirtyä suoliston epiteelin läpi mikrovillusten hiussuoniin ja sieltä edelleen yleiseen verenkiertoon muualle elimistöön.
Webmaster
Webmaster on henkilö, joka vastaa verkkosivustojen kehittämisestä, päivittämisestä ja ylläpidosta. Webmasterin toimenkuva voi vaihdella eri työpaikoilla paljonkin.
Webmaster käyttää työssään eri ohjelmointi- ja kuvauskieliä, joita voivat olla esimerkiksi HTML, XHTML, CSS, Java, Perl, PHP tai SQL. Usein kehitys- ja ylläpitotyöhön kuuluu myös grafiikasta vastaaminen, jolloin esimerkiksi GIMPin tai Adobe Photoshopin kaltaisten kuvankäsittelyohjelmistojen hallinta on tarpeellista.
Webmasterin työkuvaan kuuluu useasti myös sivuston omistus.
Lower Kalskag
Lower Kalskag on kaupunki Alaskassa. Se sijaitsee Kuskokwimjoen pohjoisrannalla, kolme kilometriä alajuoksuun Upper Kalskagista. Kaupunki on 41 kilometriä länteen Aniakista, 102 kilometriä koilliseen Bethelistä ja 560 kilometriä länteen Anchoragesta. Lower Kalskagista (paikallisesti usein pelkästään "Lower") Upper Kalskagiin ("Upper") johtaa yksi tie.
Lower Kalskagin asukkaat ovat pääosin jupik-eskimoita ja uskonnoltaan ortodokseja. Kaupungin asukasluku oli vuoden 267, joista 88,8% ilmoitti edustavansa etnisesti alkuperäisasukkaita.
Lower Kalskag oli alun perin Upper Kalskagin perheiden käyttämä kalastusleiri. Vuonna 1930 he alkoivat rakentaa ympärivuotisia koteja. Upper Kalskagin ortodoksiperheet muuttivat Loweriin, koska Upper oli suurimmaksi osaksi katolinen kylä. St. Seraphimin ortodoksikappeli rakennettiin vuonna 1940. Koulu rakennettiin 1959, postitoimisto 1962, saha 1965 ja voimalaitos 1969. Lower Kalskag sai kaupunkioikeudet 1969.
Thiniittikausi
Thiniittikausi (tunnetaan myös nimillä varhaisdynastinen kausi ja haukkakuninkaitten aika) oli muinaisen Egyptin historiassa kausi, jolloin maan pääkaupunkina oli Ylä-Egyptissä sijaitseva Thinis eli Hierakonpolis. Kausi alkoi Narmerin tai hänen seuraajansa Horus Ahan yhdistettyä Egyptin noin 3050 eaa. Eräissä paljon myöhäisemmissä lähteissä Egyptin yhdistäjinä mainitaan Menes, joka todennäköisesti kuitenkin oli sama henkilö kuin jompikumpi edellisistä. Faaraon vallan alle vasta-alistetut alueet kapinoivat. Valtataistelut loppuivat viimeistään kauden viimeisen faaraon, voimakkaan Khasekhemuin hallitessa maata.
Luultavasti Narmer yhdisti Egyptin, ja häntä seurasi Horus Aha. 
Valtakunnan kaksijakoisuus näkyi kaikessa. Ensimmäisen dynastian kuninkaat kruunattiin Memfisissä Ala-Egyptin punaisella kruunulla, ja Hierakonpoliksessa (Thinisissä) Ylä-Egyptin valkoisella kruunulla.
Kuninkaalla oli sekä Ylä- ja Ala-Egyptin visiirit ja näiden alaiset Valkoinen ja Punainen talo. Kuninkaan hautoja oli kaksi, Ala-Egyptin Memfisin ja Ylä-Egyptin Abydoksen haudat. Faaraoiden kuollessa palvelusväkeä uhrattiin mukana, mistä tavasta luovuttiin 1. dynastian viimeisen kuninkaan Horus Kan hallitessa maata. Horus Ka ympäröi ensimmäistä kertaa hautansa savitiilillä.
2. dynastia oli hajanainen, koska pohjoinen ja etelä, "Horus ja Seth", taistelivat vallasta. Tältä ajalta on löydetty vain kaksi kuningashautaa, muut on ehkä tuhottu tarkoituksella sisällissodassa. 2. dynastian viimeinen kuningas Horus Seteh Khasekhemui rakennutti suuren haudan Abydokseen.
Poika nimeltä Päivi
Poika nimeltä Päivi on Gösta Sundqvistin sanoittama ja säveltämä Leevi and the Leavings -yhtyeen kappale ja single vuodelta 1985. Singlen B-puolella on kappale ”Hannu ja Kerttu”. ”Poika nimeltä Päivi” on albumin "Raha ja rakkaus" (1985) avausraita.
Kappale esitettiin televisiossa vuonna 1985 "Hittimittari"-ohjelmassa. Äänestyksessä se sijoittui neljänneksi. Ohjelman juontaja Timo T. A. Mikkonen esitteli kappaleen yleisölle seuraavasti:
"Nuorgam"-verkkomedian diskografia-artikkelissa kappaletta kutsuttiin yhtyeen avaukseksi ”synapop-kentällä”, ja sen sanottiin käsittelevän ”julkaisuajankohtaansa nähden huomattavan rohkeaa aihetta”. Saman julkaisun Leevi and the Leavings top 40 -listauksessa kappale sijoittui 7. sijalle. Toimittaja Markus Hilden kutsui sitä yhtyeen koskettavimmaksi kappaleeksi, sillä siinä ”haetaan hyväksyntää sille tunteelle, että on syntynyt väärään sukupuoleen”. Hänen mukaansa yhtyeen kappaleissa tullaan harvoin niin ”rohkeasti lähelle ihmisen perusminuutta”.
"Ilta-Sanomien" haastattelussa toukokuussa 1985 Sundqvist kertoi, että ei haluaisi olla mikään ”homodiskon guest star” ja että Raha ja rakkaus -albumin jutut eivät kerro hänestä. ”Olen tehnyt sanoitukset kuin toimittajan teksteiksi; kertomaan, ei tuputtamaan”, hän jatkoi. Poika nimeltä Päivi -kappaleesta Sundqvist sanoi, että
Mariska on esittänyt kappaleen tribuuttialbumilla "Melkein vieraissa – Tribuutti Leevi and the Leavingsille" (2007). Jonna Geagea puolestaan esitti kappaleesta version Malja Göstalle -muistokonsertissa vuonna 2004. Vuonna 2015 Irina Björklund levytti kappaleesta ranskankielisen sovituksen nimeltä ”Une fille nommée Jean-Pierre”. Hänen sovituksessaan lauletaan tytöstä nimeltä Jean-Pierre.
Luettelo Egyptin dynastioista
Tämä on muinaisen Egyptin dynastioiden luettelo. Dynastia on hallitsijasuku, Egyptin tapauksessa faaraosuku.
Egyptin 18. dynastia
Egyptin 18. dynastia oli faaraoiden aikaisen Egyptin hallitsijasuku, joka oli vallassa vuosina 1550–1295 eaa. Se alkaa uuden valtakunnan perustajasta Ahmosesta ja päättyy sotilasdiktaattori Horemhebiin. 18. dynastian kautena Egyptistä tuli suurvalta. Egypti soti mm. Mitannin ja heettiläisten kanssa. Kaudella hallitsi luopiofaarao Akhenaten. Seuraavan dynastian numero 19 aloitti Ramses I.
18. dynastian alussa faarao Ahmose heikensi ala egyptiä hallinneita hyksoja. Ahmose muun muassa valtasi Hyksojen pääkaupunki Avaris ja valloitti Sharuhen kaupungin kolmivuotisen piirityksen jälkeen.
Ahmosen seuraaja Amenhotep I laajensi egyptin rajoja pohjoisessa Karkemišin asti.
Amenhotep I:n seuraajaksi ja 18. dynastian kolmanneksi faaraoksi nousi Thutmosis I. Thutmosis I jatkoi aggressiivista politiikkaa laajentamalla egyptin rajoja yhä syvemmälle Nubiaan. Thutmosis I jahtasi peräytyviä Hyksoja syvälle lähi - itään. Hän eteni joukkoineen Eufratille asti. Thutmosis I on ensimmäinen faarao, joka on haudattu Kuninkaiden laaksoon.
Thutmosis I:n seuraaja, Thutmosis II murskasi kapinan nubiassa.
Thutmosis II:n kuoltua valtaan nousi Thutmosis III:n sijaishallitsijaksi Thutmosis II:n puoliso Hatšepsut. Hatšepsut hallitsi egyptiä yli kahdenkymmenen vuoden ajan.
Thutmosis III laajensi egyptiä sotimalla. Thutmosis III:n aikana käytiin Megiddon taistelu.
Thutmosis III:n seuraajaksi nousi hänen poikansa Amenhotep II. Amenhotep II jatkoi isänsä viitoittamalla tiellä murskaamalla kapinan syyriassa.
Amenhotep II:sta seurasi Thutmosis IV. Hän liittoutui Mitannin kanssa naimalla Artataman tyttären.
Amenhotep III oli Thutmosis IV:n seuraaja. Hän keskittyi laajentamaan diplomaattisia suhteita lähi idän valtioihin ja rakennutti temppelin Thebesin lähelle.
Amenhotep III:sta seurasi hallitsijana Amenhotep IV, joka vaihtoi viidentenä hallitusvuotenaan nimensä Akhenateniksi. Akhenaten siirsi egyptin pääkaupungin Thebasta Akhetateniin. Akhenaten oli naimisissa Nefertitin kanssa ja hänen tiedetään saaneen kuusi tytärtä.
Akhentatenin seuraajana oli lyhyen aikaa Smenkara.
Smenkaraa seurasi hallitsijana Tutankhamon. Tutankhamonin isä oli Amenhotep IV. Tutankhamon nousi valtaistuimelle vain kahdeksan tai yhdeksän vuoden ikäisenä.
Tutankhamonin kuoltua valtaan nousi Ay. Ay meni naimisiin Ankhesenamenin kanssa. Ayn hallituskauden tiedetään olleen lyhyt.
18. dynastian viimeiseksi Faaraoksi nousi sotilasfaarao Horemheb. Horemhebin mainitaan olleen impotentti ja kuolleen siksi lapsettomana.
Ohio Wesleyan University
Ohio Wesleyan University (OWU) (suomeksi joskus ”wesleyläinen yliopisto”) on yhdysvaltalainen vuonna 1842 perustettu liberal arts college Delawaressa, Ohion osavaltiossa. Yliopistoksi sitä ei nimestään huolimatta voi lukea, koska se tarjoaa vain bachelor-tason tutkintoja.
Metodistikirkon perustajan John Wesleyn mukaan nimetyn korkeakoulun nykyinen rehtori on Rock Jones. Ennen häntä oppilaitoksella on ollut 15 rehtoria, mukaanlukematta väliaikaisia rehtoreita.
Wesleyan Universityssa oli vuosina 1855–1877 erikseen yliopisto naisille. Sillä oli sinä aikana kolme rehtoria:
Sotkat
Sotkat ("Aythya") ovat sorsien suku, johon kuuluu kaksitoista sukeltajasorsalajia. Sotkien pyrstö on uidessa etuselkää matalammalla. Lentoon lähtiessään sotkat räpistelevät aluksi vedenpintaa pitkin.
Suomessa esiintyvät:
Muualla esiintyvät:
Tommi Soidinmäki
Tommi Matti Kristian Soidinmäki (s. 26. maaliskuuta 1983 Pylkönmäki) on suomalainen laulaja, joka valittiin tangokuninkaaksi Seinäjoen Tangomarkkinoilla vuonna 2004. Soidinmäeltä on julkaistu seitsemän pitkäsoittoa.
Soidinmäki solmi keväällä 2017 levytyssopimuksen Universal Musicin kanssa ja aloitti samalla musiikillisen yhteistyön Maki Kolehmaisen kanssa. Hänen seitsemäs albuminsa "Päivä sen jälkeen" julkaistiin kesällä 2018 Seinäjoen Tangomarkkinoiden yhteydessä.
Keikkojen ja konserttien lisäksi Soidinmäki on esiintynyt myös teatterissa ja musikaaleissa. Kesällä 2016 hänet nähtiin Helsingissä Taivallahden teatterissa "Rosvo-Roopen" pääroolissa. Vuonna 2017 Soidinmäki esiintyi pääroolissa näytelmissä "Tauno & Ansa", "Nuori mylläri" sekä "Hei sir, saako soittaa?."
Soidinmäki avioitui vuonna 2014, ja pari asuu Jyväskylässä. Hän on suunnitellut myös koruja ja vaatteita.
Jouni Keronen
Jouni Keronen (s. 17. tammikuuta 1969 Tampere) on suomalainen laulaja ja vuoden 1998 tangokuningas.
Vuonna 1993 tangoprinssiksi valittu Keronen nousi tangokuninkaaksi kuningattarenaan Kirsi Ranto. Vuonna 1999 hän julkaisi ensimmäisen levynsä, joka sisälsi muun muassa Vexi Salmen ja Kassu Halosen tekemiä kappaleita. Levyllä oli myös kaksi Kerosen itse säveltämää kappaletta. Hän oli samana vuonna Emma-ehdokkaana vuoden miessolistitulokkaan palkinnon saajaksi.
Keronen on tangokuningatar Johanna Debreczenin serkku. Hänen kanssa Keronen on levyttänyt kappaleen "Lumenvalkeaa", joka on Janne Salkolahden säveltämä ja Kerosen sekä Anette Ekholmin sanoittama. Keronen on tehnyt myös Johanna Debreczenin "Lanteet kertovat sen" -levylle kappaleen "Et silti kyyneleitä nää". Serkukset ovat myös esiintyneet yhdessä. Tällä hetkellä Kerosen taustayhtye on Keidas.
Keronen keikkailee trubaduurina ja tekee noin 170–180 keikkaa vuodessa. Hän on kolmen lapsen isä ja asuu Toijalassa.
Pekka Laakso
Pekka Laakso on suomalainen harmonikansoittaja. Vuonna 1995 hän voitti Kultainen Harmonikka -kilpailun. Laakso on suorittanut vuonna 2000 musiikin maisteri tutkinnon musiikkikasvatuksen koulutusohjelmassa Sibelius-Akatemiassa sekä täydentänyt opintojaan suorittaen vuonna 2006 toisen maisteritutkintonsa Sibelius-Akatemian laulumusiikin koulutusohjelmassa.
Kullervo (sanoittaja)
Tapio Kullervo Lahtinen (18. heinäkuuta 1922 Helsinki – 24. heinäkuuta 1996 Tampere) oli suomalainen sanoittaja ja säveltäjä. Lahtisen koko tuotanto on tehty salanimillä, joista eniten käytetty oli Kullervo. Muita hänen käyttämiään nimiä olivat Hilma Järvi, Ilpo Kallio, Pirkko Mäki, Pentti Rautio ja Juhani Sälö. Lahtisen tuotantoon kuuluu useita ”ikivihreiksi” muotoutuneita sanoituksia. Näitä ovat muun muassa Kullervo Linnan säveltämä ”Kultainen nuoruus” ja tanskalaisen Jacob Gaden tango ”Mustasukkaisuutta”. Hänen tunnetuin sanoituksensa lienee joululaulu ”Kulkuset”. Hänen sävellyksistään tunnetuimpia ovat ”Laulajan ystävä”, ”Suopursu” ja ”Pelimannin penkillä”, jotka kaikki ovat Helena Eevan sanoittamia.
Lahtinen oli alun perin muusikko: hän soitti sotavuosina Klaus Salmen jazzyhtyeessä. Hän myös opiskeli musiikkia Helsingin yliopistossa ja konservatoriossa. Sanoittajana Lahtinen aloitti Musiikki-Fazerilla vuonna 1946. Vuosina 1950–1961 hän toimitti Musiikki-Fazerin julkaisemia suosittuja ”Toivelauluja”-vihkoja sekä oli Musiikkiviestin toimittajana vuoteen 1961. Vuodesta 1966 hän toimi Yle TV2:n hallintoasiain hoitajana Tampereella ja samalla lopetti sanoittamisen.
Tapio Lahtinen kertoi itse, että hänet innoitti iskelmärunoilijaksi hänen sodanaikainen muusikkotuttavansa Klaus Salmi, joka oli valitellut, ettei hyviin ulkomaisiin kappaleisiin ollut suomenkielisiä sanoja. Lahtisen eri nimimerkeillä sanoittamia kappaleita levyttivät muiden muassa Olavi Virta, Henry Theel, Erkki Junkkarinen ja Metro-tytöt. Lahtiselle oli tärkeää, että teksti sulautui täydellisesti säveliin ja kappaleen muotoon. Teksti ei saanut riidellä melodian kanssa, vaan laulun piti olla ennen kaikkea laulettava. ”Mustasukkaisuutta”-tangon Lahtinen kirjoitti nimenomaan Olavi Virran esitettäväksi.
Tapio Lahtinen oli luonteeltaan hiljainen ja ujo, jopa arka, minkä vuoksi hän toimi vain nimimerkkien takana. Edes hänen sanoitustensa suuri menestys ei saanut häntä astumaan ulos kulisseista, vaan hän suojeli yksityisyyttään niin tarkoin, että suuri yleisö sai tietää hänen oikean nimensä vasta lukiessaan hänen muistokirjoituksiaan vuonna 1996.
Triglyseridi
Triglyseridit eli varsinaiset rasvat muodostuvat yhdestä glyserolimolekyylistä sekä siihen esteröityneistä kolmesta rasvahappoketjusta. Triglyseridit ovat elimistön tärkein energian varastomuoto ja ne varastoituvat rasvakudoksen rasvasolujen rasvapisaroihin. Ravinnosta on saatava tietty määrä rasvaa, jotta välttämättömiä rasvahappoja ja rasvaliukoisia vitamiineja saataisiin tarpeeksi. Vitamiinit imeytyvät suolesta vain yhdessä rasvojen kanssa ja välttämättömiä rasvahappoja elimistö ei pysty itse syntetisoimaan. Verenkierrossa triglyseridit kulkevat yhdessä fosfolipidien ja kolesterolin kanssa lipoproteiineissa, joita ovat muun muassa kylomikronit, VLDL ("very low density lipoprotein"), LDL ("low density lipoprotein") ja HDL ("high density lipoprotein").